Document ID: 32013R0287

KOMISIJOS ĮGYVENDINIMO REGLAMENTAS (ES) Nr. 287/2013
2013 m. kovo 22 d.
kuriuo iš dalies keičiami Tarybos reglamento (EB) Nr. 73/2009, nustatančio bendrąsias tiesioginės paramos schemų ūkininkams pagal bendrą žemės ūkio politiką taisykles, IV ir VIII priedai
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. sausio 19 d. Tarybos reglamentą (EB) Nr. 73/2009, nustatantį bendrąsias tiesioginės paramos schemų ūkininkams pagal bendrą žemės ūkio politiką taisykles ir nustatantį tam tikras paramos schemas ūkininkams, iš dalies keičiantį reglamentus (EB) Nr. 1290/2005, (EB) Nr. 247/2006, (EB) Nr. 378/2007 ir panaikinantį Reglamentą (EB) Nr. 1782/2003 (1), ypač į jo 8 straipsnio 2 dalies a ir b punktus ir 40 straipsnio 1 dalies antrą pastraipą,
kadangi:
(1)
Reglamento (EB) Nr. 73/2009 10b straipsnyje numatyta galimybė valstybėms narėms, kurios 2012 kalendoriniams metams taikė savanorišką moduliavimą, toliau mažinti 2013 kalendorinių metų tiesiogines išmokas. Jungtinė Karalystė Komisijai pranešė apie savo sprendimą pasinaudoti šia galimybe, todėl priimtas 2013 m. kovo 20 d. Komisijos įgyvendinimo sprendimas 2013/146/ES, kuriuo nustatoma Jungtinės Karalystės pagal savanorišką patikslinimą 2013 kalendoriniais metais gautina suma (2). Taigi tikslinga peržiūrėti Reglamento (EB) Nr. 73/2009 8 straipsnyje nurodytą atitinkamą viršutinę ribą;
(2)
Graikija, Ispanija, Liuksemburgas, Malta ir Jungtinė Karalystė Komisijai pranešė 2014 m. ketinančios teikti paramą vynmedžių augintojams, suteikdamos teises į išmokas pagal 2007 m. spalio 22 d. Tarybos reglamento (EB) Nr. 1234/2007, nustatančio bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendro bendro žemės ūkio rinkų organizavimo reglamento) (3) 103o straipsnį. Todėl atitinkamai reikėtų pritaikyti Reglamento (EB) Nr. 73/2009 40 straipsnio 1 dalyje nurodytas atitinkamas nacionalines viršutines ribas;
(3)
nustatant grynąsias 2013 m. viršutines ribas, nurodytas Reglamento (EB) Nr. 73/2009 su pakeitimais, padarytais Europos Parlamento ir Tarybos reglamentu (ES) Nr. 671/2012 (4), 8 straipsnyje ir pateiktas to reglamento IV priede, dar nebuvo gauta valstybių narių informacija apie išnaikintus vynmedžių plotus, kurią jos turi pranešti pagal Reglamento (EB) Nr. 1234/2007 188a 3 dalį, ir informacija apie teisių į išmokas už išnaikintus vynmedžių plotus vertės regioninį vidurkį - pagal Reglamento (EB) Nr. 73/2009 40 straipsnio 1 dalį. Todėl šių viršutinių ribų sumos buvo nustatytos remiantis įverčiais. Gavus Vokietijos, Graikijos, Ispanijos, Prancūzijos, Italijos, Liuksemburgo, Austrijos, Portugalijos ir Slovėnijos pranešimus pagal Reglamento (EB) Nr. 1234/2007 188a 3 dalį ir pagal Reglamento (EB) Nr. 73/2009 40 straipsnio 1 dalį, turėtų būti peržiūrėtos Reglamento (EB) Nr. 73/2009 IV priede nustatytos 2013 m. viršutinių ribų sumos;
(4)
todėl Reglamento (EB) Nr. 73/2009 IV ir VIII priedai turėtų būti atitinkamai iš dalies pakeisti;
(5)
šiame reglamente numatytos priemonės atitinka Tiesioginių išmokų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 73/2009 IV ir VIII priedai iš dalies keičiami pagal šio reglamento priedą.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. kovo 22 d.

Labels: 18
15
6